google/wiki40b huggingface dataset:
Λουδοβίκος Δ΄ της Έσσης

Βιογραφία

Γεννήθηκε στο ανάκτορο Πρίγκιπας Κάρολος του Ντάρμστατ και ήταν ο πρωτότοκος γιος του Καρόλου μεγάλου δούκα της Έσσης & παρά τω Ρήνω και της Ελισάβετ των Χοεντσόλερν, κόρης του Γουλιέλμου πρίγκιπα της Πρωσίας.
Ο θείος του Γουλιέλμος Γ΄ μέγας δούκας της Έσσης & παρά τω Ρήνω ήταν άτεκνος. Διάδοχός αυτού ήταν ο Κάρολος.
Ο Αλβέρτος πρίγκιπας της Σαξονίας - Κόμπουρκ & Γκόττα πρότεινε την κόρη του Αλίκη για σύζυγο του Λουδοβίκου Δ΄. Το ζεύγος συναντήθηκε και ερωτεύτηκε. Ο Αλβέρτος απεβίωσε το 1861 και εξίμισι μήνες μετά παντρεύτηκαν πρόθυμα. Η μητέρα της Αλίκης, η Βικτωρία της Βρετανίας έχρισε τον Λουδοβίκο Δ΄ ιππότη του Τάγματος της Περικνημίδος. Δέκα μήνες μετά γεννήθηκε το πρώτο τους παιδί και το ζεύγος δυσκολεύτηκε οικονομικά για να διατηρήσει την κοινωνική ζωή της θέσης του. Η Αλίκη ενδιαφερόταν για την ανατροφή των παιδιών, τις αγαθοεργίας, την κοινωνική μέριμνα, τις επιστημονικές έρευνες και την πνευματική καλλιέργεια· ο Γουλιέλμος Δ΄ ήταν ευσυνείδητος και καλοπροαίρετος, αλλά αφελής στους τρόπους του και συμβατικός στις επιδιώξεις του.
Στον Αυστρο-Πρωσικό Πόλεμο του 1866 ο Λουδοβίκος Δ΄ διοικούσε το Ιππικό της Έσσης. Η Έσση ήταν με το μέρος της Αυστρίας, που έχασε. Η Πρωσία προσάρτησε τα σύμμαχα της Αυστρίας κράτη Ανόβερο, Νασσαόυ, Έσση-Κάσσελ και θα προσαρτούσε και την Έσση-Ντάρμστατ, αλλά η αδελφή του Λουδοβίκου Γ΄, η Μαρία, ήταν σύζυγος του Αλεξάνδρου Γ΄ αυτοκράτορα της Ρωσίας. Έτσι το μεγάλο δουκάτο της Έσσης-Ντάρμστατ & παρά τω Ρήνω διατηρήθηκε.
Στον Γαλλο-Πρωσικό Πόλεμο του 1870 που προκάλεσε ο Βίσμαρκ, η Έσση-Ντάρμστατ συμμάχησε με την Πρωσία, που νίκησε. Ο Λουδοβίκος Γ΄ είχε πολεμήσει θαρραλέα στη μάχη του Γκραβελόττε μαζί με τον Φρειδερίκο Γ΄ μέλλοντα αυτοκράτορα της Γερμανίας. Ο Λουδοβίκος Δ΄ διοικούσε ένα τμήμα του στρατού της Βορειο-Γερμανικής Συνομοσπονδίας. Η Αλίκη ανέλαβε την ανακούφιση των πληγέντων από τον Πόλεμο το 1870. Το 1873 ο δεύτερος γιος τους Φρειδερίκος, που έπασχε από αιμοφιλία, έπεσε από το παράθυρο και απεβίωσε. Δεν ήταν ακόμη 3 ετών. Αυτό έφερε την Αλίκη σε πνευματική κρίση πίστης. Ο Λουδοβίκος Δ΄ δεν κλονίστηκε.
Στις 20 Μαρτίου 1877 απεβίωσε ο πατέρας του και σε σχεδόν τρεις μήνες μετά ο θείος του Λουδοβίκος Γ΄ άτεκνος και τον διαδέχθηκε ως μέγας δούκας της Έσσης & παρά τω Ρήνω. Ενάμισι έτος μετά προσβλήθηκε από διφθερίτιδα αυτός και η οικογένειά του. Έγιναν καλά εκτός από την 5η κόρη του Μαρία, που απεβίωσε 4 ετών και τη σύζυγό του, που απεβίωσε ένα μήνα μετά το 1878.
Απεβίωσε από καρδιά το 1892 στο Νέο ανάκτορο του Ντάρμστατ. Τάφηκε στο Ρόζενχεχε, το μαυσωλείο του Οίκου του, έξω από το Ντάρμστατ. Τον διαδέχθηκε ο γιος του Ερνέστος-Λουδοβίκος.
Κώστας Τρέντσιος

Βιογραφικό

Γεννήθηκε στο Μελενικίτσι Σερρών στις 26 Οκτωβρίου 1957. Σπούδασε Φαρμακευτική στην Ιταλία και άσκησε το επάγγελμα του φαρμακοποιού διατηρώντας φαρμακείο στο Βαμβακόφυτο Σερρών από το 1989 εως το 2012. Τον Αύγουστο του 2013 αναλαμβάνει τα καθήκοντα του διοικητή στο Γενικό Νοσοκομείο Δράμας, μέχρι το Δεκέμβριο του 2015, όπου και γίνεται δεκτή η παραίτηση που τέθηκε στη διάθεση του Υπουργού από τον Απρίλιο του ίδιου έτους. Το 2016 επιστρέφει στο επάγγελμα του, σε φαρμακείο στην πόλη των Σερρών.
Δραστηριοποιήθηκε στο ΠΑ.ΣΟ.Κ τρία χρόνια μετά την ίδρυση του, το 1977. Εκλέγεται Πρόεδρος της κοινότητας  Μελενικιτσίου Σερρών το 1990 και αναλαμβάνει τα καθήκοντά του στις 1 Ιανουαρίου 1991. Ένα χρόνο αργότερα, το 1992 εκλέγεται μέλος του Διοικητικού Συμβουλίου Φαρμακοποιών Ν. Σερρών. Το 1995 επανεξελέγη Πρόεδρος της κοινότητας Μελενικιτσίου Σερρών, καθώς και αντιπρόεδρος του Διοικητικού Συμβουλίου Φαρμακοποιών Ν. Σερρών. Το 1997 εξελέγη ταμίας του Διοικητικού Συμβουλίου Συνεταιρισμού Φαρμακοποιών Νομού Σερρών. Τον Ιούνιο του 1998 εξελέγη Πρόεδρος του Διοικητικού Συμβουλίου Συνεταιρισμού Φαρμακοποιών Νομού Σερρών, όπου παραιτείται τον Απρίλιο του 2000 για να αφοσιωθεί στο Δήμο Σκοτούσσης, καθώς το 1998 εξελέγη Δήμαρχος του Καποδιστριακού Δήμου Σκοτούσσης,όπου και αναλαμβάνει τα καθήκοντά του, την 1η Ιανουαρίου 1999. Στις δημοτικές εκλογές του 2002 ηγείται και πάλι του συνδυασμού ΔΗΣΥΝ (Δημοτική Συνεργασία) και είναι υποψήφιος δήμαρχος. Από το 2003 υπηρετεί το Δήμο Σκοτούσσης από τη θέση του δημοτικού Συμβούλου έως το τέλος του 2010 κι έτσι κλείνει ο κύκλος της τοπικής αυτοδιοίκησης μετά από 20 χρόνια συνεχούς παρουσίας. Επίσης, το 2003 εξελέγη Μέλος του Εποπτικού Συμβουλίου Συνεταιρισμού Φαρμακοποιών Νομού Σερρών (Ε.Σ.Σ.Φ.Ν.Σ.). Το 2006 εκλέγεται Πρόεδρος του Ε.Σ.Σ.Φ.Ν.Σ. και στη συνέχεια, το 2009, Μέλος του Ε.Σ.Σ.Φ.Ν.Σ. έως και το 2012. Το Μάιο του 2008 αποφασίζει να ασχοληθεί και πάλι ενεργά με το χώρο του ΠΑ.ΣΟ.Κ και εκλέγεται Γραμματέας της Ν.Ε. ΠΑ.ΣΟ.Κ νομού Σερρών. Παράλληλα, συμετέχει στην Περιφερειακή Επιτροπή ΠΑ.ΣΟ.Κ Κεντρικής Μακεδονίας. Στις επαναληπτικές εκλογές του Ιουνίου 2012 είναι υποψήφιος Βουλευτής, καταλαμβάνοντας την τιμητική ένατη θέση στην λίστα υποψηφίων του ΠΑ.ΣΟ.Κ στο νομό Σερρών. 
Συμμετέχει σε συνέδρια και σεμινάρια Υγειονομικού ενδιαφέροντος καθ’όλη τη διάρκεια της επαγγελματικής του δραστηριότητας.
Συμμετείχε στα πρώτα εννιά (9) συνέδρια του ΠΑ.ΣΟ.Κ.
Είναι παντρεμένος με την εκπαιδευτικό Ελένη Σιβρή και έχουν δύο παιδιά.
NGC 6207

Ο NGC 6207 είναι σπειροειδής γαλαξίας τύπου SA(s)C ο οποίος βρίσκεται στον αστερισμό Ηρακλή. Παρατηρείται σχετικά κοντά στο σφαιρωτό σμήνος Μεσιέ 13 και απέχει περίπου 60 εκατομμύρια έτη φωτός από την Γη. Η διάμετρός του υπολογίζεται σε 60.000 έτη φωτός.
Τον ανακάλυψε ο αστρονόμος Ουίλιαμ Χέρσελ στις 16 Μαΐου 1787. Το 2004 παρατηρήθηκε στον γαλαξία ένας υπερκαινοφανής, ο SN 2004A.
Ξίφος (αρχαία Ελλάδα)

Περιγραφή

Λίγα αρχαιολογικά ευρήματα υπάρχουν μέχρι σήμερα. Σύμφωνα με την περιγραφή του λεξικού του George Cameron Stone, ο κλασσικός ξίφος ήταν δίκοπο σπαθί με λάμα μήκους 50-60 εκατοστών, ενώ οι Σπαρτιάτες χρησιμοποιούσαν και μικρότερα, μήκους 30 εκατοστών κατά την διάρκεια των Περσικών πολέμων. Η διατομή του έχει σχήμα ελλείψεως ή ρόμβου. Το πλάτος της λάμας κυμαινόταν με το μέγιστο πλάτος στα δύο τρίτα του μήκους της λάμας, ενώ η μύτη του ήταν πολύ αιχμηρή.
Οι πρώτοι ξίφοι ήταν κατασκευασμένοι από μπρούντζο, ενώ αργότερα χρησιμοποιήθηκε σίδηρος.

Χρήση

Ο ξίφος κρεμόταν κάτω από τον αριστερό ώμο. Έμπαινε σε χρήση στην μάχη από κοντά, αφού πρώτα αχρηστευόταν το δόρυ.
Πρωτάθλημα πετοσφαίρισης Α' εθνικής κατηγορίας ανδρών 1985-1986

Το πανελλήνιο πρωτάθλημα πετοσφαίρισης Α' Εθνικής κατηγορίας της σεζόν 1985/86 ξεκίνησε στις 19 Οκτωβρίου του 1985 και ολοκληρώθηκε στα μέσα Μαΐου του 1986. Βασικοί ανταγωνιστές για τον τίτλο ήταν ο Παναθηναϊκός, ο Ολυμπιακός και ο Άρης. Μετά τις ήττες του Άρη, από τον Παναθηναϊκό με 1-3 μέσα στη Θεσσαλονίκη στις 8 Φεβρουαρίου του 1986 και τον ΠΑΟΚ με 3-2 την 1η Μαρτίου του ίδιου έτους, ουσιαστικά έμειναν να αγωνίζονται για τον τίτλο ο Παναθηναϊκός με τον Ολυμπιακό. Οι δύο ομάδες είχαν μία νίκη εκατέρωθεν στα μεταξύ τους παιχνίδια αλλά ο Ολυμπιακός υπολείπονταν του Παναθηναϊκού κατά ένα βαθμό λόγω της ήττας του στη Θεσσαλονίκη από τον Άρη με 3-1 για την 9η αγωνιστική, γεγονός που απέβει μοιραίο για την τελική έκβαση του πρωταθλήματος.
Χαρουπόμυλος Πανόρμου

Ο Χαρουπόμυλος είναι βιομηχανικό μνημείο στο Πάνορμο Ρεθύμνης. Σήμερα έχει μετατραπεί σε αίθουσα συναυλιών, εκθέσεων και συνεδρίων.

Ιστορικό

Το βιομηχανικό αυτό μνημείο κατασκευάστηκε το 1930 και αποτελούσε μονάδα επεξεργασίας χαρουπιών, τα οποία την εποχή εκείνη αποτελούσαν σημαντική πρώτη ύλη, κυρίως για την παραγωγή ζωοτροφών, αλλά και την παραγωγή χαρουπόμελου, με συνέπεια να δώσει σημαντική ώθηση στην οικονομία της περιοχής. Σήμερα αποτελεί κατά πάσα βεβαιότητα το μοναδικό διασωθέν εργοστάσιο επεξεργασίας χαρουπιών στην Κρήτη. Οι εγκαταστάσεις του και ο μηχανολογικός εξοπλισμός του αποτελούσαν χαρακτηριστικό δείγμα βιομηχανικής αρχιτεκτονικής στην Ελλάδα. Όταν, το 1967, το εργοστάσιο περιήλθε σε αχρηστία, λόγω ελάττωσης της ζήτησης των προϊόντων χαρουπιού, ο χώρος χρησιμοποιήθηκε από τον τοπικό αγροτικό συνεταιρισμό ως κέντρο αποθήκευσης και διανομής λιπασμάτων, χωρίς όμως να υποστεί την παραμικρή συντήρηση.
Το 1996 ο Χαρουπόμυλος παραχωρήθηκε στην Πολιτιστική Εταιρεία Πανόρμου «Επιμενίδης» και παράλληα κηρύχθηκε ως βιομηχανικό μνημείο από το υπουργείο Πολιτισμού. και ξεκίνησαν εργασίες αναπαλαίωσής του. Ο αχρηστευμένος πλέον μηχανολογικός εξοπλισμός φυλάχθηκε και το εσωτερικό του κτίσματος, το οποίο έχει συνολική επιφάνεια 500 τετρ. μέτρων μετατράπηκε σε αίθουσα πολλαπλών χρήσεων, ενώ παράλληλα δημιουργήθηκαν και εσωτερικά διαζώματα σε ύψος πρώτου ορόφου, συνολική επιφάνειας 100 τετρ. μέτρων. Μετά την αναπαλαίωσή του, η οποία ολοκληρώθηκε το 1998 υπό την επίβλεψη της αρχιτέκτονος Παναγιώτας Τριμανδήλη - Μαγκάν, ο χώρος χρησιμοποιείται ως αίθουσα συναυλιών, θεατρικών και χορευτικών παραστάσεων, εκθέσεων καλλιτεχνημάτων και άλλων πολιτιστικών εκδηλώσεων, ενώ υπάρχει προγραμματισμός να λειτουργήσει και ως εκθεσιακός χώρος αγροτικών προϊόντων υψηλής ποιότητος και προώθησης του αγροτουρισμού. Υπάρχουν, επίσης, σχέδια για να λειτουργήσει η εγκατάσταση ως χώρος προβολής του χαρουπιού, καθώς η χρήση του έχει αρχίσει να αναβαθμίζεται εκ νέου τόσο για την παρασκευή αλεύρου όσο και χαρουπόμελου και για κατανάλωση ως τροφίμων αλλά και στη σύγχρονη ιατροφαρμακευτική βιομηχανία.
Datson 10

Σχεδίαση

Tο Datson 10 σχεδιάστηκε από τον Takayoshi Gotou, έχοντας μια αρκετά πρωτοποριακή για την εποχή του σχεδίαση, και βασίστηκε κατά μεγάλο ποσοστό στο πρωτότυπο DAT 91 που κατασκευάστηκε το 1929.
Σε αντίθεση με το πρωτότυπο, το Datson 10 είχε μικρότερους τροχούς, ενώ έλειπε απο εμπρός και το σήμα της DAT.

Τεχνικά χαρακτηριστικά

Κάτω από το καπό του αυτοκινήτου, βρισκόταν ενας τετρακύλινδρος σε σειρά κινητήρας 495 cm³, ο οποίος παρήγαγε ισχύ 10 ίππων στις 3.700 σ.α.λ. και μετέδιδε την κίνηση στους τροχούς μέσω ενός 3-τάχυτου χειροκίνητου κιβωτίου ταχυτήτων.
Σημειωτέον ότι το συνολικό βάρος του Datson 10 ήταν μόλις 400 κιλά.

Άλλες εκδόσεις

Εκτός από την έκδοση phaeton του Datson 10, το 1931 κυκλοφόρησε και μία επαγγελματική έκδοση του οχήματος, γνωστή ως Datson 10 Delivery Van.
Ως επακόλουθο της νέας αυτής σειράς, ο χώρος τον αποσκευών μεγάλωσε αισθητά, ενώ διαφορά εντοπίζεται και στους αεραγωγούς της μηχανής, οι οποίοι πλέον είχαν τοποθετηθεί κάθετα, προκειμένου να βελτιστοποιηθεί η απόδοσή τους.
Φράπα

Χρήση

Καλλιεργείται για τους εντυπωσιακά ογκώδεις καρπούς της, που διαθέτουν παχύ, σπογγώδη φλοιό και χρησιμοποιούνται στη ζαχαροπλαστική. Τρώγεται ωμή αλλά χρησιμοποιείται επίσης για να παρασκευασθεί γλυκό του κουταλιού και μαρμελάδα. Το ξύσμα του φλοιού της φράπας επίσης χρησιμοποιείται στη ζαχαροπλαστική.
Νόμος Σμουτ-Χόλεϋ

Ο Νόμος περί Δασμών του 1930, γνωστός και ως Νόμος Σμουτ-Χόλεϋ περί Δασμών (Smoot–Hawley Tariff Act) ήταν ένα σχέδιο νόμου που υποστηρίχθηκε από τον Γερουσιαστή Σμουτ (Reed Smoot) και τον βουλευτή Χόλεϋ (Willis C. Hawley), το οποίο ψηφίστηκε και έγινε νόμος στις 17 Ιουνίου 1930, και ο οποίος αύξανε τους δασμούς σε πάνω από 20.000 εισαγώμενα είδη στις Ηνωμένες Πολιτείες σε ύψος-ρεκόρ.
Το φορολογητέο επίπεδο δασμών (αυτό δεν περιλαμβάνει τις αφορολόγητες εισαγωγές) κατά τον Νόμο αυτό ήταν το υψηλότερο στις ΗΠΑ για τα τελευταία 100 χρόνια, και το υπερέβαινε με μικρή διαφορά ο Νόμος περί Δασμών του 1828. Η μεγάλη πλειοψηφία των οικονομολόγων από τότε και στο εξής θεωρούν τον Νόμο, και τους επακόλουθους δασμούς που επιβλήθηκαν ως αντίποινα από τους εμπορικούς εταίρους της Αμερικής, ως υπεύθυνο για την μείωση των αμερικανικών εξαγωγών και των εισαγωγών κατά περισσότερο από το μισό. Σύμφωνα με τον Μπεν Μπερνάνκι, «οι οικονομολόγοι εξακολουθούν να συμφωνούν ότι ο Νόμος Σμουτ-Χόλεϋ και οι επακόλουθοι πολέμοι δασμών ήταν άκρως αντιπαραγωγικοί και συνέβαλαν στο βάθος και το μήκος της παγκόσμιας ύφεσης». Ωστόσο η γενική άποψη είναι ότι, ενώ είχε αρνητικά αποτελέσματα, ο Νόμος Σμουτ-Χόλεϋ δεν ήταν μία από τις κύριες αιτίες της Μεγάλης Ύφεσης, διότι το εξωτερικό εμπόριο ήταν μόνο ένας μικρός τομέας της οικονομίας των ΗΠΑ.
Τζοβάνι Μπατίστα Φοτζίνι

Βίος και έργο

Σε νεαρή ηλικία στάλθηκε από τον Μέγα Δούκα της Τοσκάνης στην Ρώμη για να φοιτήσει στην Accademia Fiorentina, ενώ εργάστηκε και ως βοηθώς στο εργαστήριο του γλύπτη Έρκολε Φερράτα (Ercole Ferrata), μαθητή του Αλεσσάντρο Αλγκάνρτι (Alessandro Algardi). Ο Φοτζίνι έμαθε επίσης να ζωγραφίζει υπό την επίβλεψη του πρώτου Διεθυντή της Accademia, Τσίρο Φέρρι (Ciro Ferri). Με την επιστροφή του στην Φλωρεντία το 1676, ο Φοτζίνι έγινε ο γλύπτης της Αυλής του Κόζιμο Γ΄.
Το 1686 απεβίωσε ο Φερνάντο, υιός του Πιέτρο Τάκκα (Pietro Tacca), με αποτέλεσμα να αναδειχθεί ο Φοτζίνι ως ο ο βασικός γλύπτης της περιοχής, αφού έγινε ο Architetto Primario e Primo scultore della Casa Serenissima και ο Soprintendente dei Lavori των Μεδίκων. Το 1687 απέκτησε το χυτήριο που κάποτε ανήκε στον σπουδαίο γλύπτη Τζαμπολόνια (Giambologna). Αυτό του επέτρεψε να επικεντρωθεί στα μικρά μπρούτζινα αγάλματα, που τότε ήταν επικερδή εξαγώγιμα προϊόντα. Η έκδοση των Μαυριτανών του Τάκκα που φιλοτέχνησε ο Φοτζίνι απετέλσε την βάση για πολυάριθμα αντίγραφα (μπρούτζινα και κεραμικά) που κυκλοφορούσαν στην αγορά έργων τέχνης μέχρι και τον 18ο αιώνα.
Στην Φλωρεντία βρίσκεται το σημαντικότερο αριστούργημα του καλλιτέχνη, συγκεκριμένα στην Capella Corsini της Chiesa del Carmine. Το παρεκκλήσι αυτό ανεγέρθη προς τιμήν του πρόσφατα αγιοποιημένου από την Καθολική Εκκλησία Αντρέα Κορσίνι (Andrea Corsini). Εκεί υπάρχουν τρία μεγάλα μαρμάρινα γλυπτά που απεικονίζουν πτυχές του βίου του Αγίου. Ο Φοτζίνι ολοκλήρωσε επίσης έργα στην Cappella Feroni, ενώ αξιόλογη είναι επίσης η κύρια σκάλα στο Παλάτσο Μεδίκων-Ρικκάρντι (Palazzo Medici Riccardi). Ανάμεσα στα αξιόλογα μπρούτζινά του συγκαταλλέγεται ο Δαβίδ με την Κεφαλή του Γολιάθ.
Αξιομνημόνευτοι μαθητές του Φοτζίνι είναι οι Φερνάντο Φούγκα (Fernando Fuga), Μπάλταζα Περμόζερ (Balthasar Permoser), Τζοβακίνο Φορτίνι (Giovacchino Fortini) και Τζοβάνι Μπαράττα καθώς και ο ανιψιός του Φιλίππο ντελα Βάλλε, (Filippo della Valle).
Πραίτορας του Δήμου

Ο Πραίτορας του Δήμου (Πραίτωρ του δήμου, λατινικά : paector plebis) ήταν Βυζαντινός τίτλος της δικαιοσύνης που δημιουργήθηκε τον 6ο αιώνα από τον Ιουστινιανό.
Ο Πραίτορας του Δήμου δημιουργήθηκε το 535 αντικαθιστώντας τον καταργηθέντα τίτλο του νυκτέπαρχου. Στις αρμοδιότητές του ήταν μόνο οι ποινικές υποθέσεις. Ο Παραίτορ του δήμου διοριζόταν απευθείας από τον αυτοκράτορα κι επιλεγόταν ανάμεσα από υπάλληλους με εμπειρία σε ποινικές υποθέσεις, και ήταν διοικητικά κατώτερος από τον Έπαρχο της Κωνσταντινούπολης.
Νωτιαία φθίση

Αιτία

Η νωτιαία φθίση είναι αποτέλεσμα συφιλιδικής λοίμωξης που δεν έχει θεραπευτεί και εκδηλώνεται ως αποτέλεσμα απομυελίνωσης.

Συμπτώματα

Συμπτώματα μπορεί να μην εμφανιστούν για ορισμένες δεκαετίες μετά την αρχική λοίμωξη και περιλαμβάνουν: αδυναμία, μείωση αντανακλαστικών, παραισθησίες, σουβλερούς και καυσαλγικούς πόνους, τσιμπήματα, υπαισθησίες, βάδιση φθίσης (κινητική αταξία), προοδευτική εκφύλιση των αρθρώσεων, απώλεια συντονισμού, επεισόδια έντονου πόνου και αισθητικών διαταραχών (συμπεριλαμβανομένης της γλωσσοδυνίας), αλλαγές στην προσωπικότητα, άνοια, κώφωση, οπτικές βλάβες, και βλάβη στην απάντηση στο φως (σημείο Argyll Robertson). Οι σκελετικοί μύες είναι υποτονικοί λόγω της καταστροφής του αισθητικού σκέλους του μυοτατικού αντανακλαστικού. Τα εν τω βάθει τενόντια αντανακλαστικά είναι επίσης μειωμένα ή απουσιάζουν. Για παράδειγμα, μπορεί να σημειώνεται μείωση στο επιγονατιδικό αντανακλαστικό σημείο Westphal's. Μία επιπλοκή της νωτιαίας φθίσης μπορεί να είναι ο παροδικός νευραλγικός παροξυσμικός πόνος που προσβάλλει τα μάτια και τις οφθαλμικές περιοχές, κατάσταση που παλαιότερα ονομαζόταν "Κρίσεις του Pel" - από τον Ολλανδό εσωτερικό παθολόγο P.K. Pel. Σήμερα περισσότερο συχνά χρησιμοποιείται ο όρος "οφθαλμικές κρίσεις φθίσης" στις οποίες η προσβολή χαρακτηρίζεται από ξαφνικό, έντονο οφθαλμικό πόνο, δακρύρροια και φωτοφοβία.

Συχνότητα/Επιπολασμός

Η πάθηση είναι περισσότερο συχνή στους άνδρες παρά σε γυναίκες. Η έναρξη σημειώνεται συνήθως στη μέση ηλικία. Η συχνότητα της νωτιαίας φθίσης αυξάνεται, εν μέρει λόγω της σχετιζόμενης λοίμωξης HIV.

Πρόγνωση

Χωρίς την κατάλληλη θεραπεία, η νωτιαία φθίση μπορεί να οδηγήσει σε παράλυση, άνοια, και τύφλωση. Οι νευρικές βλάβες που υφίστανται δεν είναι δυνατόν να αντιστραφούν.

Θεραπεία

Η πενικιλίνη ενδοφλέβιας χορήγησης είναι η θεραπεία επιλογής. Ο σχετιζόμενος πόνος μπορεί να αντιμετωπιστεί με οπίούχα, valproate, ή carbamazepine. Οι ασθενείς μπορεί επίσης να χρειαστούς φυσιοθεραπεία για να αντιμετωπίσουν την μυική εκφύλιση και αδυναμία. Η προληπτική θεραπεία για αυτούς που έρχονται σε σεξουαλική επαφή με άτομο που έχει νωτιαία φθίση είναι σημαντική.

Παραλειπόμενα

Ο Άρθουρ Κόναν Ντόυλ, συγγραφέας των περιπετειών του Σέρλοκ Χολμς, ολοκλήρωσε το διδακτορικό του πάνω στο αντικείμενο της νωτιαίας φθίσης το 1885.
Γουλιέλμος Γ΄, κόμης της Βουργουνδίας

Βιογραφία

Ήταν το μόνο τέκνο του Γουλιέλμου Β΄ κόμη της Βουργουνδίας & του Μακόν και της Αγνής των Τσέριγκεν, κόρης του Μπέρτολτ Β΄ δούκα της Σουαβίας.
Ο πατέρας του από το 1102 κυβερνούσε μαζί με τον εξάδελφό του Ρέτζιναλντ Γ΄. Το 1125 οι βαρόνοι σχεδίασαν τον φόνο τού Γουλιέλμου Β΄. Ο Γουλιέλμος Γ΄ τον διαδέχθηκε, αλλά φονεύθηκε δύο έτη αργότερα, το 1127. Ήταν μόνο 17 ετών. Ο Ρέτζιναλτ Γ΄ έμεινε μόνος κόμης της Βουργουνδίας.
Ίλβειτα Μυσίας

Η Ίλβειτα ήταν αρχαία πόλη της Μυσίας, στη Μικρά Ασία. Βρισκόταν στην άνω πεδιάδα του Γρανικού ποταμού και πιθανότατα κοντά στις πηγές του. Τίποτε άλλο δεν είναι γνωστό για την πόλη αυτή, ούτε ακόμη και η ακριβής της τοποθεσία.
Volkswagen up!

Βασικά στοιχεία

Πρόκειται για τον επίσημο αντικαταστάτη του εμπορικά ανεπιτυχούς, τουλάχιστον στην Ευρώπη, Volkswagen Fox, που είχε διατεθεί στις ευρωπαϊκές αγορές μεταξύ του 2005 και του 2011. Τους πρώτους λίγους μήνες παραγωγής, το up! κατασκευαζόταν μόνο σε 3-πορτη hatchback εκδοχή αμαξώματος, ενώ στο Διεθνές Σαλόνι Αυτοκινήτου της Γενεύης τον Μάρτιο του 2012 παρουσιάστηκε και η 5-πορτη hatchback, σε αντίθεση με την αποκλειστικά 3-πορτη εκδοχή του Fox ευρωπαϊκής κυκλοφορίας, και κυκλοφόρησε σχεδόν αμέσως. Ο χώρος αποσκευών του up! είναι 251 λίτρα, ενώ μπορεί να φτάσει έως 951 λίτρα με την αναδίπλωση των πίσω καθισμάτων. Παρά τις μικρές διαστάσεις του μοντέλου, ο αεροδυναμικός συντελεστής Cd είναι 0,33 - νούμερο καλό για την κατηγορία του. Είναι ένα από τα λίγα αυτοκίνητα στην κατηγορία Α που διαθέτει τόσο έκδοση φυσικού αερίου (CNG) όσο και ηλεκτροκίνητη, τις eco up! και e-up! αντίστοιχα.
Στη Διεθνή Έκθεση Αυτοκινήτου της Γενεύης τον Μάρτιο του 2016, η ευρωπαϊκή έκδοση του up! υπέστη μια ανανέωση, ενώ άρχισε να προσφέρει και τον κινητήρα TSI. Η νέα αυτή εκδοχή λανσαρίστηκε στην Ευρώπη το καλοκαίρι.

Συγγενικά μοντέλα

Στα πλαίσια της πολιτικής του Ομίλου Volkswagen, το Volkswagen up! μοιράζεται την ίδια πλατφόρμα Volkswagen Group MQB platform, με τα SEAT Mii και Škoda Citigo. Τα τρία αυτά μοντέλα, εξελίχθηκαν από κοινού, ως το πρότζεκτ «Νέα Μικρή Οικογένεια» (New Small Family / NSF) και είναι ουσιαστικά ίδια τεχνολογικώς και στον τομέα της ασφάλειας, εκτός από κάποιες διαφορές στην εξωτερική εμφάνιση και σε δευτερεύοντα στοιχεία εξοπλισμού. Κατασκευάζονται σε κοινές εγκαταστάσεις, στην Μπρατισλάβα της Σλοβακίας.
Και τα 3 αυτά μοντέλα, είναι τα πρώτα στην κατηγορία Α που προσφέρουν Σύστημα Αυτόματου Φρεναρίσματος. Ενεργοποιείται αυτόματα σε ταχύτητες κάτω των 30 km/h, όταν ένας αισθητήρας λέιζερ αναγνωρίζει κίνδυνο πρόσκρουσης, οπότε το σύστημα ενεργοποιεί από μόνο του τα φρένα.
Διοργανώσεις Ε.Π.Σ. Ηλείας 1980–81

Β κατηγορία

Στην Β κατηγορία μετείχαν 24 ομάδες χωρισμένες σε δύο ομίλους.

Γ κατηγορία

Στην Β κατηγορία μετείχαν 20 ομάδες χωρισμένες σε δύο ομίλους.
Κύψελος

Μύθος

Σύμφωνα με δύο χρησμούς της Πυθίας, ο Κύψελος θα ανέτρεπε το βασιλικό οίκο των Βακχιάδων και έτσι σχεδίασαν να θανατώσουν το μωρό, αν και η μητέρα ήταν συγγενείς τους. Ωστόσο, σύμφωνα με τον Ηρόδοτο, το νεογέννητο χαμογελούσε σε κάθε άντρα και κανείς τους δεν μπορούσε να το σκοτώσει. Η μητέρα του το έκλεισε σε ένα κιβώτιο από ελεφαντόδοντο και όταν αργότερα επέστρεψαν οι επίδοξοι δολοφόνοι δεν το βρήκαν. Από την αρχαία λέξη κυψέλη, δηλαδή μπαούλο, πήρε τ' όνομά του ο Κύψελος.

Άνοδος στην εξουσία και έργο

Ήταν γιος του Ηετίωνα και της Λάβδας. Όταν μεγάλωσε ο Κύψελος εκπλήρωσε το χρησμό. Μεθόδευσε την άνοδό του στην εξουσία, αφού πρώτα προσεταιρίστηκε όλους όσοι ήταν δυσαρεστημένοι με την πολιτική του βασιλικού γένους των Βακχιάδων, από όποια κοινωνική τάξη κι αν αυτοί προέρχονταν. Στη συνέχεια εξόντωσε τον αρχηγό τους Πατροκλείδη και τους εξόρισε, επιτρέποντάς τους όμως να ιδρύσουν αποικίες.
Όταν ο Κύψελος ανήλθε στην εξουσία της Κορίνθου μοίρασε τα βασιλικά κτήματα, επέβαλε βαρύτερη φορολογία στους μεγαλογαιοκτήμονες και εκδίωξε τους αντιφρονούντες. Παράλληλα, προσπάθησε να δημιουργήσει τις προϋποθέσεις για πιο ευρεία συμμετοχή του λαού στα κοινά. Ενίσχυσε επίσης το εμπόριο και τη βιοτεχνία.
Έγινε γνωστός πανελληνίως λόγω των εντυπωσιακών αναθημάτων που προσέφερε στα ιερά της Ολυμπίας και των Δελφών. Λέγεται ότι αυτός καθιέρωσε τα Ίσθμια.
Βασίλεψε για τριάντα χρόνια και τον διαδέχθηκε ο γιος του Περίανδρος, το 627 π.Χ.
Μεθυλενοφωσφίνη

Παραγωγή

Η ένωση μπορείνα παραχθεί με αντίδραση απόσπασης υδραλογόνου από αλομεθυλοφωσφίνη (CH₃PHX) ή από (αλομεθυλο)φωσφίνη (XCH₂PH₂). Συνήθως χρησιμοποιείται χλωρομεθυλοφωσφίνη (ClCH₂PH₂). Η ένωση είναι ασταθής, οπότε παράγεται είτε για άμεση ανίχνευση ή άλλου είδους έρευνα είτε για άμεση χρήση in situ. Π.χ.:

Χημικές ιδιότητες

Η ένωση συνδυάζει τις ιδιότητες φωσφίνης με τις ιδιότητες αλκενίου, αφού περιέχει διπλό δεσμό και ο φωσφόρος έχει παραπλήσια ηλεκτραρνητικότητα σε σύγκριση με τον άνθρακα. Δίνει, λοιπόν, αντιδράσεις προσθήκης, συνήθως κατά την έννοια CH₂δ-=PHδ+, δηλαδή αντίθετα από την ανάλογη μεθανιμίνη, που δίνουν αντιδράσεις προσθήκης κατά την έννοια CH₂δ+=ΝΗδ-.
Επίσης, ως φωσφίνη έχει την τάση να οξειδώνεται, συνήθως αποσπώντας άτομα οξυγόνου ή θείου, από διάφορες ενώσεις των τελευταίων.

Προσθήκη ύδατος

Η μεθυλενοφωσφίνη δίνει αντιδράσεις (έμμεσης) προσθήκης ύδατος. Παράγεται μεθυλοφωσφανόλη (CH₃PHOH):

Προσθήκη υπαλογονώδους οξέος

Η μεθυλενοφωσφίνη δίνει αντιδράσεις προσθήκης υπαλογονώδους οξέος (HOX). Αν το X είναι φθόριο, τότε παράγεται (υδροξυμεθυλο)φθοροφωσφίνη (HOCH₂PHF). Αν το X είναι χλώριο, βρώμιο ή ιώδιο, τότε παράγεται αλομεθυλοφωσφανόλη (XCH₂PHOH):

Προσθήκη υδρογόνου

Η μεθυλενοφωσφίνη δίνει αντιδράσεις προσθήκης υδρογόνου (H₂). Παράγεται μεθυλοφωσφίνη (CH₃PH₂):

Προσθήκη αλογόνου

Η μεθυλενοφωσφίνη δίνει αντιδράσεις προσθήκης αλογόνου (X₂). Παράγεται αλο(αλομεθυλο)φωσφίνη (XCH₂PHX):

Προσθήκη υδραλογόνου

Η μεθυλενοφωσφίνη δίνει αντιδράσεις προσθήκης υδραλογόνου (HX) . Παράγεται αλομεθυλυλοφωσφίνη (CH₃PHX):

Προσθήκη υδροκυανίου

Η μεθυλενοφωσφίνη δίνει αντιδράσεις προσθήκης υδροκυανίου (HCN). Παράγεται κυανομεθυλοφωσφίνη (CH₃PHCN):

Προσθήκη αμμωνίας και αμινών

Η μεθυλενοφωσφίνη δίνει αντιδράσεις προσθήκης αμμωνίας (NH₃). Παράγεται μεθυλοφωσφαναμίνη (CH₃PHNH₂):
Αν χρησιμοποιηθεί πρωτοταγής αμίνη (RNH₂), αντί αμμωνίας παράγεται Ν-αλκυλο-P-μεθυλοφωσφαναμίνη (CH₃PHNHR):
Αν χρησιμοποιηθεί δευτεροταγής αμίνη (R₂NH, όπου τα R δεν είναι απαραίτητα ίδια), αντί αμμωνίας παράγεται Ν,N-διαλκυλο-P-μεθυλοφωσφαναμίνη (CH₃PHNR₂):

Αντίδραση με διένια

Η μεθυλενοφωσφίνη δίνει αντιδράσεις Diels–Adler με διένια. Για παράδειγμα με το 1,3-βουταδιένιο παράγει φωσφινάνιο:
2275 Κιτλαχουάκ

Φυσικά χαρακτηριστικά

Τα κυρίως φυσικά χαρακτηριστικά του Κιτλαχουάκ είναι άγνωστα. Ο Κιτλαχουάκ περιστρέφεται γύρω από τον εαυτό του μία φορά κάθε 6 ώρες 17 λεπτά και 21 δευτερόλεπτα.
Άγιος Γεώργιος (συνοικία Κυθρέας)

Τοποθεσία

Στα βόρεια συνορεύει με τη Χαρδακιώτισσα, στα ανατολικά με τον Άγιο Ανδρόνικο, στα νότια με την Αγία Μαρίνα και στα δυτικά με το Νέο Χωριό.

Ιστορικό

Η συνοικία Αγίου Γεωργίου αποτελείται από τους οικισμούς Τζουμαγιά και Συρκαλές. Η εκκλησία της συνοικίας είναι αφιερωμένη στον Άγιο Γεώργιο. Στη συνοικία υπήρχε δημοτικό σχολείο.